CELEX: C2004/251/39
Language: el
Date: 2004-10-09 00:00:00
Title: Υπόθεση Τ-258/04: Προσφυγή της Δημοκρατίας της Πολωνίας κατά της Επιτροπής των Ευρωπαϊκών Κοινοτήτων, που ασκήθηκε στις 28 Ιουνίου 2004

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/21
            
         Προσφυγή της Δημοκρατίας της Πολωνίας κατά της Επιτροπής των Ευρωπαϊκών Κοινοτήτων, που ασκήθηκε στις 28 Ιουνίου 2004
   (Υπόθεση Τ-258/04)
   (2004/C 251/39)
   Γλώσσα διαδικασίας: η πολωνική
   Η Δημοκρατία της Πολωνίας, εκπροσωπουμένη από τον Jaroslaw Pietras άσκησε προσφυγή, στις 28 Ιουνίου 2004, κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 5, το άρθρο 6 παράγραφοι 1, 2 και 3, το άρθρο 7 παράγραφος 1 καθώς και το άρθρο 8 παράγραφος 2 στοιχείο α) του κανονισμού (ΕΚ) αριθ. 60/2004 της Επιτροπής, της 14ης Ιανουαρίου 2004, για τη θέσπιση μεταβατικών μέτρων στον τομέα της ζάχαρης λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (ΕΕ L 9, σ. 8),
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα:
   Έναντι του άρθρου 5 του κανονισμού αριθ. 60/204 η προσφεύγουσα προβάλλει τις ακόλουθες αιτιάσεις:
   
               —
            
            
               παραβίαση της θεμελιώδους αρχής της ελεύθερης κυκλοφορίας των εμπορευμάτων διά της θεσπίσεως τελωνειακών δασμών με συντελεστές ίσους προς τους εφαρμοζομένους έναντι πάντων (erga omnes), οι οποίοι υπερβαίνουν τους συντελεστές που ίσχυσαν κατά τον χρόνο προ της προσχωρήσεως της Πολωνίας στην Ευρωπαϊκή Ένωση,
            
         
               —
            
            
               αναρμοδιότητα της Επιτροπής, καθώς και παράβαση του άρθρου 22, του άρθρου 41 παράγραφος 1 και του μέρους 5 του παραρτήματος IV των πράξεων περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (1) διά της θεσπίσεως μέτρων, τα οποία τροποποιούν τους τεθειμένους με τις πράξεις αυτές όρους υπαγωγής της Δημοκρατίας της Πολωνίας στις διατάξεις περί τελωνειακής ενώσεως, καθώς και διά του ότι η προσβαλλομένη διάταξη αφορά προϊόντα τα οποία δεν εμπίπτουν στην κοινή γεωργική πολιτική,
            
         
               —
            
            
               παραβίαση της αρχής της απαγορεύσεως των διακρίσεων λόγω ιθαγενείας διά της θεσπίσεως μέτρων που προβλέπουν διαφορετική μεταχείριση των υπηκόων της Πολωνίας εν σχέσει προς τους υπηκόους της Κοινότητας των 15 οι οποίοι τελούν υπό ανάλογες συνθήκες,
            
         
               —
            
            
               παράβαση ουσιώδους τύπου της διαδικασίας διά της ανεπαρκούς αιτιολογήσεως των θεσπισθέντων μέτρων,
            
         
               —
            
            
               παραβίαση της αρχής της προστασίας της δικαιολογημένης εμπιστοσύνης διά της θεσπίσεως καθεστώτος μη συνάδοντος προς τους όρους των ως άνω πράξεων προσχωρήσεως για προϊόντα, τα οποία, την 1η Μαΐου 2004, ευρίσκοντο σε προσωρινή αποθήκευση, υπήγοντο σε τελωνειακό καθεστώς ή μετεφέροντο εντός της διευρυμένης Κοινότητας, και ιδίως διά της θεσπίσεως τελωνειακών δασμών με συντελεστή υπερβαίνοντα τους συντελεστές που ίσχυσαν προ της εντάξεως της Πολωνίας στην Ευρωπαϊκή Ένωση.
            
         Κατά του άρθρου 6, παράγραφοι 1 και 2, του κανονισμού (ΕΚ) αριθ. 60/2004 η προσφεύγουσα προβάλλει αναρμοδιότητα της Επιτροπής, καθώς και παράβαση του άρθρου 22, του άρθρου 41 παράγραφος 1 και του μέρους 4 του παραρτήματος IV των ως άνω πράξεων προσχωρήσεως, σε συνδυασμό με τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης (2), καθόσον η Επιτροπή, για τη διαπίστωση της υπάρξεως μη κανονικών αποθεμάτων ζαχάρεως και ισογλυκόζης, λαμβάνει επίσης υπόψη, δυνάμει των προσβαλλομένων διατάξεων, μεταποιημένα προϊόντα με ορισμένη περιεκτικότητα σε ζάχαρη (ισοδύναμο ζαχάρεως) και στο μέτρο που οι προσβαλλόμενες διατάξεις απαγορεύουν την απόσυρση από την αγορά των μη κανονικών αποθεμάτων ζαχάρεως και ισογλυκόζης διά της εξαγωγής μεταποιημένων προϊόντων με ορισμένη περιεκτικότητα σε ζάχαρη (ισοδύναμο ζαχάρεως).
   Κατά του άρθρου 6 παράγραφος 3, του άρθρου 7 παράγραφος 1 και του άρθρου 8 παράγραφος 2 στοιχεία α) του κανονισμού (ΕΚ) αριθ. 60/2004 η προσφεύγουσα προβάλλει παραβίαση της θεμελιώδους αρχής της ειλικρινούς συνεργασίας και της καλής πίστεως στη σχέση μεταξύ των κρατών μελών και των θεσμικών οργάνων της Κοινότητας (άρθρο 10 ΕΚ), καθόσον, με τις προσβαλλόμενες διατάξεις, επιβλήθηκαν στην Πολωνία υποχρεώσεις η συμμόρφωση προς τις οποίες είναι πρακτικά αδύνατη, απορρίφθηκε δε συνεργασία για την υπέρβαση των δυσχερειών που ανεφύησαν.
   Κατά του συνόλου των προσβαλλομένων διατάξεων του κανονισμού (ΕΚ) αριθ. 60/2004 η προσφεύγουσα προβάλλει κατάχρηση εξουσίας εκ μέρους της Επιτροπής, συνισταμένη στη θέσπιση μέτρων, τα οποία στην πραγματικότητα δεν έχουν σκοπό να διευκολυνθεί η υπαγωγή της Πολωνίας στους κανόνες της κοινής γεωργικής πολιτικής, αλλά να προστατευθεί η αγορά της Κοινότητας των 15 έναντι του ανταγωνισμού των Πολωνών παραγωγών γεωργικών προϊόντων.
   
      (1)  ΕΕ L 236 της 23.9.2003, σ. 33.
   
      (2)  ΕΕ L 178 της 30.6.2001, σ. 1, με περαιτέρω τροποποιήσεις.